POROČILO O IZMENJAVI

Erasmus izmenjavo sem opravila v Avstriji na FH Vorarlberg v drugem semestru 3. letnika. Za slednjo odločitev me je opogumila sošolka. Pred izmenjavo je moja angleščina šepala, nisem je veliko uporabljala, hkrati je vedno zmanjkovalo časa za branje angleške literature, jezik je bil ena mojih glavnih ovir. Erasmus je bil moj prvi odhod v tujino za daljše obdobje. Skratka, pred izmenjavo me je skrbelo marsikaj. Ob koncu izmenjave lahko rečem, da sem vsekakor izboljšala angleščino, spoznala nove ljudi, predvsem pa spoznala sebe. Če bi imela še eno možnost izbire, bi izbrala isto destinacijo, isto fakulteto.

NAMESTITEV IN ŽIVLJENJSKI STANDARD

Ob prihodu sva se s kolegico takoj sestali s koordinatorico tamkajšnje fakultete. Predala nama je vse potrebne informacije za začetek bivanja in študiranja v Dornbirnu. Dobili sva tudi manjšo platneno vrečko, ter v njej knjižico z informacijami v zvezi s prevozom z avtobusi in vlaki. Dobili sva tudi že plan za prvi – spoznavni teden za vse Erasmus študente. Z delom koordinatorke sem bila več kot zadovoljna, bila je tudi izjemno prijazna in ustrežljiva. Pozneje nam je pokazala pot do najinega novega doma. Živeli sva v posebni hiši, 10 minut stran od fakultete in 15 minut stran od centra. Hišo oddaja upokojeni par, v njej pa je prostora za 4 ljudi. Imeli sva cimro in cimra iz Nemčije, v hiši pa je bilo več kot dovolj prostora, tako da smo se počutili kot doma. Res smo bili ločeni od dveh študentskih domov ter smo tako morda zamudili kakšno zabavo in nismo bili tako povezani z drugimi študenti, smo pa imeli veliko prednost – zasebnost. Prav tako sva na mesec odšteli 290 evrov na mesec, medtem ko bi v študentu morali plačati minimalno 340. Pričakovala sem, da bo življenje v Dornbirnu dražje, saj je tamkajšnji standard kar visok – ta del Avstrije velja za najdražjega, vendar imajo na voljo tudi nam znane trgovine Hofer in Lidl, v katerih so cene dokaj podobne, kot so v Sloveniji. Na mesec sem tako za hrano, pijačo in osnovne življenjske potrebe odštela med 100 in 150 evrov. V mesecu marcu sva se včlanili tudi v fitness ˝Good life sports˝, v središču mesta, ter zanj odšteli med 30 in 40 evrov mesečno. Na začetku sem bila skeptična, zaradi financ pozneje, vendar se je odločitev pokazala za odlično, saj je omenjeni fitnes presegel moja pričakovanja. Osebje tam je izjemno prijazno in ponujajo odlične skupinske vadbe, tam pa sem spoznala tudi nekaj prijetnih domačinov.

DRUŽENJE, ZABAVE, MESTO

Na splošno sem se z njimi družila več kot z erasmovci, tako da so se začetne teze mnogih profesorjev, da so Avstrijci malce bolj zadržani, pokazale za ne povsem resnične. Dornbirn ni eno izmed mest, ki bi potešil zahtevne ljubitelje žuranja in zabav. Tam je ustaljena praksa, da se zunaj ˝na izi˝ družijo, spijejo kakšno pivo, kadijo šišo. Temu primerno je v centru več barov kot diskotek (Skelet varianta). Več žuranja je bilo tako z erasmovci, s katerimi smo se običajno dobili v študentskem domu na Sebastianstrasse, ter včasih ja, včasih ne odšli v mesto. Center mesta je majhen (manjši od ljubljanskega), ponuja pa veliko majhnih trgovinic. Pogrešala sem edino, da niso imeli prav nobene knjižnice, drugače pa imaš vse na dosegu roke. Da ne pozabim omeniti prelepe narave. S kolegico sva se velikokrat odpravili na bližnji vrh Karren, mnogi so tudi v času zime še smučali in bordali. Ko so prišli toplejši in tudi vroči meseci, smo se lahko hladili v zunanjem bazenu ˝Waldbad˝ ali pa kar ob reki.

FAKULTETA

Nad velikostjo fakultete sva bili s sošolko očarani. Je zelo lepa, prenovljena, sprejme veliko študentov, ponuja 4 smeri študija. V določenih nadstropjih so avtomati z odlično kavo, veliko je prostorov za druženje in počitek, skratka, zelo udobna in študentom prijazna ustanova. V pritličju je tudi kantina ter v prvem nadstropju jedilnica, ki ponuja med drugim študentski meni za 3–4 evre. Profesorji so bili prav tako zelo prijetni, nihče ni bil zategnjen ali zagrenjen, so pa zahtevali določeno mero resnosti, prav tako so bila predavanja obvezna (vendar ne pogosta). S predmeti sem bila zelo zadovoljna, na primer predmet Social work as a human rights profession nam je dal neko splošno znanje o človekovih pravicah – nismo se le osredotočili na določeno skupino ljudi ter podrobno govorili o njihovih pravicah, temveč smo dobili splošen vpogled. Prav tako smo pri enem predmetu spoznavali delovanje Evropske unije. Morda se sliši nezanimivo, vendar so bila predavanja oblikovana na ta način, da smo veliko sodelovali. Večina predmetov je bila oblikovana na takšen način, kar štejem v velik plus.

Prvi teden je fakulteta organizirala ˝spoznavni teden˝, kjer smo se preko družabnih iger lahko spoznavali. Prav tako so organizirali številne izlete (tudi pozneje v semestru), nam plačevali kosila in celo petkovo zabavo v enem izmed barov v centru mesta. Organizacija fakultete je na izjemnem nivoju, prav tako skrb za tuje študente. Pohvalno!

PRIPOROČILO ZA ŠTUDENTE

Vsekakor priporočam, da ˝našparate˝ nekaj denarja pred odhodom, saj Erasmus štipendija ne zadostuje. Če ste ljubitelji hribolazenja, smučanja, narave, vas Dornbirn ne bo razočaral! Za več info me lahko kontaktirate na: ursa.belec@hotmail.com.